kardosdrur/scandi-wiki huggingface dataset:
Alan Havsteen-Mikkelsen

Alan Havsteen-Mikkelsen (1938 – 2002), var en dansk arkitekt, søn af kunstneren Sven Havsteen-Mikkelsen, fra hvem han arvede interessen for den nordiske kirkelige tradition. Hans kirkeudsmykninger var ofte inspireret af færøske trækirker og de vestjyske middelalderkirker.

Alan Havsteen-Mikkelsen deltog som arkitekt i en del restaureringer af danske og færøske kirker og herregårde, men Hjerting Kirke ved Esbjerg og Husum danske Kirke i Sydslesvig blev de eneste to, der helt var hans egne. Han har desuden skabt en lang række glasmosaikker, i samarbejde med faderen Sven Havsteen-Mikkelsen.

Værker, udvalgte 
 Husum danske Kirke i Sydslesvig, nyoopført 1990-91.
 Hesselagergaard, restaurering/rekronstruktion af Hjortesalen. 1992-93
 Hjerting Kirke, nyopført kirke. 1992.
 Herstedøster Kirke i Albertslund Kommune, restaurering 1994.
 Ørsted kirke (Assens kommune) restaureret og fornyet i samarbejde med arkitekt Steffen Pedersen 1997
 Askov Kirke i Vejen Kommune, restaurering 1999 .
 Resen Kirke (Skive Kommune) i Skive, restaurering 2000.
 Gl. Skørping Kirke, orgelfacade til nyt orgel 2000.
 Hvidovre Kirke, restaurering af kapel 2000.
 Øster Skerninge Kirke, renovering i samarbejde med Steffen Pedersen 2002-03.

Arkitekter fra Danmark
Ærø
Kirkearkitekter
Hot Stuff

"Hot Stuff" er en sang fra det engelske rock ’n’ roll band The Rolling Stones, og var første gang at finde på deres 1976 album Black and Blue.

”Hot Stuff” blev skrevet af Mick Jagger og Keith Richards. Den blev indspillet i marts 1975 under tilblivelsen af Black and Blue albummet, og den blev stærkt påvirket af disco/funk lyden fra den periode. 

Charlie Watts spillede tromme akkompagneret af Ollie Brown på perkussion, Bill Wyman tilføjede en bass, og et omfattende brug af MXR Phase 100 pedal guitar fra både Keith Richards og Wah-wah pedal fra gæst guitaristen Harvey Mandel, tidligere fra Canned Heat, udgjorde sangen. Mandel spillede sangen hoved guitar, og var en af de guitarister der kom i betragtning som erstatning, da Mick Taylor tog sin afgang som The Stones guitarist, en position der til sidst blev taget af Ron Wood . Billy Preston spillede klaver på dette nummer. 

Den anden og sidste single fra Black and Blue (efterfølgeren til det verden omspændte hit ”Fool to Cry”) blev ”Hot Stuff” ikke så succesfuld som sin forgænger, den nåede kun en plads 49. i USA. Til trods for den relative lave succes ville bandet imidlertid forsætte med at spillede den disco/funk lyd, der kunne høres her på de efterfølgende albummer og singler – deres næste single blev den disco inspireret "Miss You", der fik en høj placering i USA to år senere.

Eksterne henvisninger 

Officiel tekst
Se The Rolling Stones ”Hot Stuff”
Tekst og info om ”Hot Stuff”

Fodnote 

Rolling Stones-sange
Singler fra 1976
Jason Orange

Jason Thomas Orange (født 10. juli 1970 i Crumpsall, Manchester) er en pensioneret britisk sanger, sangskriver, danser, musiker og skuespiller. Han var medlem af det populære 90'er boyband Take That der i 2005 offentliggjorde deres comeback. Jason har altid været glad for at danse, især breakdance, og det var også hans dansetalent der var med til at give ham en plads i Take That. Hans rolle i Take That var netop primært som danser, men han sang også med med de andre bandmedlemmer som baggrundsstemme på alle bandets sange såvel som han også stod for en del af Take Thats koreografi sammen med et andet af bandets medlemmer, Howard Donald.
Efter Take Thats brud i februar 1996 læste Jason til skuespiller og senere indmeldte han sig på South Trafford College for at læse psykologi og sociologi.

Jason turnererede med resten af Take That på “The Beautiful World Tour" fra oktober 2007, hvor bandet bl.a. lagde vejen forbi Gigantium i Aalborg den 9. og 10. november samt Forum i København den 11. november. Til koncerterne på denne turne fik publikum mulighed for at opleve Jason Orange som mere end bare danser da han ved samtlige koncerter sang hovedstemmen på sangen "Wooden Boat" der stammer fra albummet "Beautiful World"

Diskografi 

med Take That
 Take That & Party (1992)
 Everything Changes (1993)
 Nobody Else (1995)
 Beautiful World (2006)
 The Circus (2008)
 Progress (2010)
EP'er
 Progressed (2011)

Soundtracks
 Stardust (2007)
 X-Men: First Class (2011)
Opsamlinger
 Greatest Hits (1996)
 Never Forget (2005)
 Odyssey (2018)
Livealbums
 The Greatest Day – Take That Present: The Circus Live (2009)
 Progress Live (2011)

Eksterne henvisninger 

 
 

Medlemmer af Take That
Sangere fra England
Personer fra Manchester
Motorola DynaTAC 8000X

Motorola DynaTAC 8000X var den første mobiltelefon. Den blev udviklet af Dr. Martin Cooper, som arbejdede for Motorola, og var klar som prototype i 1973, men kom først på markedet i 1983. Den fik da øgenavnet 'murstenen'. Telefonen vejede 800 gram og var 25 centimeter høj. 
Den havde batterikapacitet til 1 times taletid og 8 timers standbytid.

DynaTAC 8000X
Frans Kjellman

Frans Reinhold Kjellman (4. november 1846 – 22. april 1907) var en svensk botaniker og professor i botanik og praktisk økonomi ved Uppsala Universitet 1899-1907. Han var særligt specialiseret i arktiske marine alger. Han opdagede Ishavets artsrige algeflora og at algesamfund udvikles selv under polarisen. Han deltog i flere af A.E. Nordenskiölds polarekspeditioner, bl.a. Vega-ekspeditionen 1878-80.

Referencer 
 Franzén, Olle, "Kjellman, Frans Reinhold", Svenskt biografiskt lexikon, bd. 21, pp. 220-222.

 Kjellman, F.R. 1883. The Algae of the Arctic Sea. A survey of the species, together with an exposition of the general characters and development of the flora. – Kungl.Svenska Vetenskapsakademiens Handlingar, bd. 20. Stockholm.

 Kjellman, F.R., 1884. "Ur polarväxternas lif". Side 463-546 i A.E. Nordenskiölds: Studier och forskningar föranledda av mina resor i Höga Norden. Stockholm.

Botanikere fra Sverige
Personer fra Sverige
Medlemmer af Kungliga Vetenskapsakademien
Skandinavisk UFO Information

Skandinavisk UFO Information (SUFOI) er en dansk ufoforening, som blev oprettet den 17. december 1957 under navnet Sydjysk UFO Investigation med senere ændring af navnet til det nuværende.

Det er Skandinavisk UFO Informations vision at:
 informere om fænomener, der kan skabe ufooplevelser,
 give offentligheden velunderbygget viden om de mange aspekter af ufomyten og
 bruge de indhøstede erfaringer og viden til at give et afbalanceret syn på myteskabende fænomener.

SUFOI udgav tidsskriftet UFO-Nyt i perioden 1958-2010, har udgivet adskillige årgange af UFO-Vision (Årbog for ufo-litteratur) og en lang række bøger. Seneste bogudgivelse er UFO - Myter og viden, som udkom den 12. oktober 2017.

Skandinavisk UFO Information (SUFOI) har siden 1957 indsamlet og analyseret mere end 15.000 ufooplevelser. Selv om SUFOI’s arbejde har ført til konklusionen, at Jorden ikke får besøg udefra, beskæftiger foreningen sig fortsat med ufomyten. Dels er de aktive medlemmer interesserede i at blive klogere på, hvad ganske almindelige mennesker oplever, og hvorfor mennesker fortolker himmelfænomener (fly, faldskærmsblus, thailandske balloner, meteorer, brændende rumaffald, Månen, stjerner m.m.) som besøg udefra. Dels ønsker foreningen fortsat at analysere og fortolke ufomytens udvikling.

Ekstern henvisning 
 SUFOIs hjemmeside
 SUFOI: Observationsskema
 SUFOI: Indberetninger

Foreninger fra Danmark
Ufo
Kanpur

Kanpur (før 1948 kaldet Cawnpore) er en by i det nordlige Indien, beliggende i delstaten Uttar Pradesh. Byen ligger ved floden Ganges og har et befolkningstal på  indbyggere.

Referencer 

 
Byer i Uttar Pradesh
Europa Nostra-prisen

Europa Nostra-prisen er EU-Kommissionen og Europa Nostras Pris for Kulturarv, som hvert år uddeleles for at fremme Europas kulturarv. Prisen uddeles i form af pengebeløb, medaljer og diplomer

Europa Nostra er en europæisk samlingsorganisation for frivillige bevaringsforeninger, som blev stiftet 1963. Europa Nostra har også mange lokale kommuner, byer og personer som medlemmer. Organisationens formål er at fremme den arkitektoniske og landskabskulturelle arv, forbedre standarden indenfor by og landskabsplanlægning og at fremme kvaliteten indenfor det traditionelle bygningshåndværk.

Priserne gives både til renovering af gamle bygninger, der beholder deres oprindelige karakter, og til ombygning af gamle bygninger til nye formål. Priserne gives også til renovering og genskabelse af parker, haver og kulturlandskaber. Desuden belønnes nye projekter i fredede områder, hvis projekterne er i harmoni med de ældre omgivelser og udviser respekt for miljøet. Personer og grupper, som arbejder for at bevare den kulturelle arv, kan også komme i betragtning.

Danske priser 

 1978 Copenhagen Admiral Hotel
 1983 Selsø
 1988 Kastelskirken
 1992 Sønderskov Hovedgård
 1993 Koldinghus
 1993 Kompagnihuset
 1994 Clausholm Slot
 1996 Abelines Gaard
 1999 Christian VII's Palæ
 2000 Kastellet
 2002 Ærøskøbing
 2006 Skovshoved tankstation og Paradehuset på Gisselfeld

Europa Nostras Prisprogram begyndte i 1978. Priserne, Medaljerne og Diplomerne gives til projekter, der på en væsentlig måde bidrager til bevaring og forskønnelse af Europas arkitektoniske og landskabskulturelle arv. De fem store priser er på hver 10.000 euro.

Det internationale dommerpanel består af bevarings- og landskabseksperter, arkitekter og kunsthistorikere.

Inden for kategorien Arkitektur gik to diplomer i 2006 til "Paradehuset", (slottets orangeri) opført i 1879 ved J.D. Herholdt i Gisselfelds slotspark, og til Skovshoved tankstation nord for København, som er tegnet af Arne Jacobsen.

Doña Pilar de Borbón, Spanien er præsident for Europa Nostra og Prins Joachim er protektor for Europa Nostra Danmark.

Eksterne henvisninger 
 Europa Nostra Danmark 
 Europa Nostra (engelsk) 

Kulturpriser
Etableret i 1978
Veit Wittrock

Veit Brecher Wittrock (5. maj 1839 i Dalsland – 1. september 1914 på Bergielund, Stockholm) var en svensk botaniker. Han var far til historikeren Georg Wittrock.

Wittrock var professor Bergianus og forstander for den Bergianske stiftelse 1879–1914 samt kurator ved Naturhistoriska Riksmuseet i Stockholm 1879–1904. Han arbejdede med et bredt udvalg af planter, fra alger over nåletræer til violer og Linnaea.

Wittrock var kollega til Eugen Warming under dennes stockholmske tid.

Eksterne henvisninger 

 

Botanikere fra Sverige
Medlemmer af Kungliga Vetenskapsakademien
Agence Française de Lutte contre le Dopage

Agence Française de Lutte contre le Dopage (AFLD) er et fransk anti-dopingagentur, som blev oprettet ved lov af 99-223 den 23. marts 1999, med det formål at beskytte sportsudøveres helbred samt bekæmpe doping. Opgaverne er defineret ved bekendtgørelserne R3612-1 til D3612-4 i den offentlige sundhedslov.

Agenturets præsident er Dominique Laurent (2018).

Ekstern henvisning
AFLD's franske hjemmeside

Doping
Sportsorganisationer
Jason Bateman

Jason Kent Bateman (født 14. januar 1969 i Rye, New York) er en amerikansk skuespiller. Han er kendt som sin rolle som Michael Bluth i Arrested Development.

Karriere 
Bateman begyndte sin karriere med en rolle i TV-dramaet Det Lille Hus på Prærien, hvor han havde rollen som James Cooper Ingalls fra 1981 til 1982.

Senere fik han roller i TV-serier som Silver Spoons, It's Your Move og The Hogan Family, men efter den sidstnævnte serie var han ude af søgelyset i næsten 10 år. I løbet af denne periode havde han store roller i fire serier, men ingen af dem blev modaget særlig godt, og de varede ikke længere end en sæson. I 2003 lavede han et comeback med hovedrollen som Michael Bluth i FOX-serien Arrested Development af Mitchell Hurwitz.

Senere hen har han optrådt i Dodgeball: A True Underdog Story som en ESPN-kommentator, og Starsky & Hutch som Vince Vaughns karakters forretningspartner.

Bateman fik en Golden Globe i 2005 for «bedste optræden af en mandlig skuespiller i en komedieserie» for sit arbejde i Arrested Development. Han var også gæstevært på NBCs Saturday Night Live den 12. februar 2005.

Filmografi 
 Teen Wolf Too (1987)
 Necessary Roughness (1991)
 Breaking the Rules (1992) 
 Love Stinks (1999) 
 One Way Out (2002)
 The Sweetest Thing (2002)
 Arrested Development (2003 – 2006, 2013-2019) TV serie
 The Jake Effect (2003; ikke udsendt før 2006)
 Starsky & Hutch (2004)
 Dodgeball: A True Underdog Story (2004)
 The Break-Up (2006)
 Smokin' Aces (2007)
 The Ex (2007)
 The Kingdom (2007)
 Mr. Magorium's Wonder Emporium (2007)
 Juno (2007)
 Hancock (2008)
 State of Play (2008) (Bekendtgjordt)
 Up in the Air (2009)
 Horrible Bosses (2010)
 Identity Thief (2013)
 Zootopia (2016)
 Game Night (2018)

Eksterne henvisninger 

 
 Jason Bateman fanside 

Skuespillere fra New York
TI InterActive!

TI InterActive! er et matematikprogram lavet af Texas Instruments. Programmet kan bruges til rigtig mange ting, som fx at løse ligninger, tegne grafer og meget mere. Seneste udgave er fra 2004.

Uddannelsesprogrammer
Knud Jessen

Knud Jessen (29. november 1884 på Frederiksberg – 14. april 1971 i Lundtofte) var en dansk botaniker og kvartærgeolog.

Han var statsgeolog 1917-1931. I 1931 efterfulgte han C.H. Ostenfeld som professor i botanik ved Københavns Universitet og direktør for Botanisk Have, en stilling han varetog til sin pensionering i 1955. Hans videnskabelige arbejder behandler især vegetationshistorie under seneste mellemistid, i senglacial og siden sidste istid belyst ved pollenanalyse.

Han blev Ridder af Dannebrog 1936, Dannebrogsmand 1941 og Kommandør af 2. grad 1949.

Standard auktorbetegnelse for arter beskrevet af Knud Jessen: K.Jess.

Udvalgte videnskabelig værker
 Jessen, K. (1920) Moseundersøgelser i det nordøstlige Sjælland. Med Bemærkninger om Træers og Buskes Indvandring og Vegetationens Historie. Danmarks Geologiske Undersøgelse, II.række, 34, 1-243. Doktordisputats.

 Jessen, K. with the assistance of H. Jonassen (1935) The composition of the forests in northern Europe in Epipalaeolithic time. Biologiske Meddelelser, Kgl. danske Videnskabernes Selskab 12 (1): 1-64.

En monumental nordisk flora
Jessen, Knud og Aug. Mentz (1937-1940): Vilde Planter i Norden. Anden (1949-51) og tredje udgave (1957-1959) ved Knud Jessen og Kai Gram. Fire bind om karplanter. I 1951 suppleret med et bind om sporeplanter ved Paul Gelting, C.A. Jørgensen og Mogens Køie. G.E.C. Gad, København.

Botanikere fra Danmark
Geologer fra Danmark
Medlemmer af Videnskabernes Selskab
Faglitterære forfattere fra Danmark
Professorer fra Københavns Universitet
Kommandører af Dannebrog
Personer i Kraks Blå Bog (afdøde)
Botanikere med autornavne
Personer fra Frederiksberg
Personer i Dansk Biografisk Leksikon
Danskere i 1900-tallet
Dansksprogede forfattere fra Danmark
Alumni fra Københavns Universitet
Carl Adolf Jørgensen

Carl Adolf Jørgensen (født 3. oktober 1899 i København, død 14. februar 1968) var en dansk botaniker og genetiker. Han var professor i arvelighedslære ved Den Kongelige Veterinær- og Landbohøjskole.

Standard auktorbetegnelse for arter beskrevet af C.A. Jørgensen: C.A.Jørg.

Botanikere fra Danmark
Genetikere
Ansatte ved Den Kongelige Veterinær- og Landbohøjskole
Danskere i 1900-tallet
Personer i Kraks Blå Bog (afdøde)
Riddere af 1. grad af Dannebrog
Medlemmer af Videnskabernes Selskab
Medlemmer af Akademiet for de Tekniske Videnskaber
Personer fra København
Botanikere med autornavne
Personer i Dansk Biografisk Leksikon
Gangs of New York

Gangs of New York er en film fra 2002. Den er instrueret af Martin Scorsese efter manuskript af Jay Cocks, Steven Zaillian og Kenneth Lonergan. Handlingen forergår i 1860'ernes New York og er inspireret af Herbert Asburys bog, The Gangs of New York.

Filmen handler om konflikten mellem de indfødte (primært protestanter) og irske indvandrere (primært katolikker). Amsterdam Vallon (spillet af Leonardo DiCaprio) er en ung irskamerikaner, som opnår William 'Bill the Butcher' Cuttings (spillet af Daniel Day-Lewis) tillid. Han er leder af de indfødtes bande. Bill myrdede brutalt Amsterdams far, der var leder af indvandrernes bande. William Cutting er baseret på  Bill "The Butcher" Poole, som var leder af banden The Bowery Boys. Han ligger begravet på Green-wood Cemetery, Brooklyn i New York.  

Filmen begynder i 1846, men springer hurtigt til de tidlige 1860'ere. Historien følger William Cuttings rolle som leder af The Bowery Boys. Det kulminerer med en konfrontation mellem Amsterdam og Bill.

Plot 

1846. Manhattan. Five Points kvarteret. En bandekrig mellem de indfødte (The Natives) og de irske indvandrere, der har varet i flere år, er ved at nå sit højdepunkt. De indfødtes leder, William "Bill the Butcher" Cutting, nærer et åbent had til immigranterne. Lederen af dem, "Dead Rabbits", Priest Vallon, har en ung søn, Amsterdam. Bill og Priest mødes i et blodigt slag, som ender med, at Priest bliver stukket ihjel af Bill. Amsterdam tager kniven, løber væk og begraver den. Han bliver fundet og bragt til et børnehjem. 16 år senere forlader Amsterdam børnehjemmet. Da han vender tilbage til Five Points, møder han sin gamle ven, Johnny, der introducerer ham for Bill. Amsterdam møder flere af sin fars tidligere trofaste som "Happy Jack" (Reilly) og McGloin (Gary Lewis), som nu er under Bills kontrol.

Amsterdam møder også Jenny Everdeane (Diaz), lommetyv og Bills elskerinde. Amsterdam bliver også involveret i Boss Tweeds halvkriminelle imperium.

Eksterne henvisninger 

 
 Officiel hjemmeside 
 http://www.plume-noire.com/movies/reviews/gangsofnewyork.html/  Anmeldelse af Gangs of New York 
 http://movies.yahoo.com/movie/1804892925/info/ Anmeldelse af Gangs of New York
 http://movies.nytimes.com/movie/review?res=9E06E4D8103DF933A15751C1A9649C8B63/ Gangs of New York

Dramafilm fra USA
Engelsksprogede film
Amerikanske film fra 2002
Film instrueret af Martin Scorsese
Carl Christensen (botaniker)

Carl Frederik Albert Christensen (16. januar 1872 på Kallehaugegård i Døllefjelde – 24. november 1942 i København) var en dansk botaniker, lærer i København og museumsinspektør ved Botanisk Museum 1920–1933. Han var elev af Eugen Warming. Han var specialist i bregnernes systematik og udgav et katalog over verdens bregnearter, Index Filicum. Desuden forfattede han et trebindsværk om botanikkens historie i Danmark.

Han er begravet på Sundby Kirkegård.

Standard auktorbetegnelse for arter beskrevet af Carl Christensen: C.Chr.

Udvalgte værker
 Christensen, Carl (1905–06) Index Filicum. 744 s. Index Filicum Supplementum I-III (1913–17). Begge dele blev genoptryk 1973 af Koeltz Antiquariat.

 Christensen, Carl (1918) Naturforskeren Pehr Forsskål, hans rejse til Ægypten og Arabien 1761-63 og hans botaniske arbejder og samlinger med 40 hidtil utrykte breve og dokumenter og et portræt. 172 s.

 Christensen, Carl (1924-1926) Den danske botaniks historie med tilhørende Bibliografi. København, H. Hagerups Forlag. Tre bind. 680 s.

Referencer
Pichi-Sermolli , R. (1946) Carl Christensen in memoriam (1872-1942). Nuovo Giornale Botanico Italiano, n.s., bd. 53, no. 1-2. 

Botanikere fra Danmark
Personer i Kraks Blå Bog (afdøde)
Museumsfolk fra Danmark
Politikere fra Det Radikale Venstre
Personer i Dansk Biografisk Leksikon
Danskere i 1800-tallet
Danskere i 1900-tallet
Personer fra Lolland
Kamilla Rytter Juhl

Kamilla Rytter Juhl (født 23. november 1983 i Skagen) er en dansk badmintonspiller, der har specialiseret sig i double. Blandt hendes bedste resultater er VM i badminton 2009 i mixeddouble sammen med Thomas Laybourn og All England-sejren i damedouble sammen med Christinna Pedersen i 2018.

Karriere 
Rytter Juhl vandt i 2006 og i 2010 sammen med Thomas Laybourn europamesterskabet i mixeddouble. I 2008 vandt hun europamesterskabet i damedouble sammen med Lena Frier, og sammen med Christinna Pedersen har hun vundet EM fire gange (2012, 2014, 2016 og 2017).

Hun har deltaget ved de olympiske lege i 2008, 2012 og 2016. I sidstnævnte turnering nåede hun sammen med Christinna Pedersen finalen i damedouble, hvor parret efter nederlag vandt sølvmedalje.

I 2012 vandt Kamilla Rytter Juhl og Christinna Pedersen Malaysia Open. De blev dermed de første danskere til at vinde en Superseries-turnering i damedouble. Som par har de vundet i alt fem Superseries-turneringer, heriblandt Masters Finals i 2013. Ti gange har de nået finalen i en Superseries-turnering uden at vinde. Desuden vandt de sølv ved VM i 2015.

Hun stoppede sin karriere i juli 2018, på grund af graviditet.

Privat 
Hun er kæreste med Christinna Pedersen, og de er bosat i Aalborg. Sammen fik de datteren Molly i januar 2019. Parret blev gift i august 2020.

Referencer

Eksterne henvisninger 

 Officiel hjemmeside 
 

Badmintonspillere fra Danmark
Personer fra Skagen
Deltagere for Danmark ved sommer-OL 2008
Deltagere for Danmark ved sommer-OL 2012
Deltagere for Danmark ved sommer-OL 2016
Medaljevindere fra Danmark ved sommer-OL 2016
Olympiske sølvmedaljevindere fra Danmark
Olympiske medaljevindere i badminton
Netbutik

En netbutik (webshop) er en butik, der er tilgængelig via en webside. Kunderne skal bestille varer online.

I en netbutik kan man normalt finde de samme oplysninger om produkt og service, som i en fysisk butik, den eneste forskel er at man ikke har mulighed for at røre ved produktet fysisk. En netbutik kan anvendes både imellem virksomheder (B2B) og imellem virksomheder og forbruger (B2C).

Software til netbutik 
Der findes i dag flere forskellige måder, hvorpå en virksomhed kan oprette en netbutik.
 Leje af færdig løsning: Dette er også ofte kaldet et hosted webshop solution. Virksomheden køber sig ind i en allerede eksisterende og gennemtestet webshopsapplikation, der hurtigt kan tilpasses og implementeres. Her skal man ikke selv bruge tid på opdatering og udvikling, det klarer webshop leverandøren for dig. Disse løsninger kan koste et fast månedligt beløb eller også være gratis at bruge.
 Brug af standard software: Virksomheden kan vælge at bruge standard webshopsoftware, hvor man selv hoster systemet og selv står for oprettelse, betalingsgateway, vedligeholdelse osv. Denne løsning giver større fleksibilitet, men kræver større ekspertise.
 Udvikling af egen netbutik: Hvis virksomheden har specielle krav eller blot ønsker sig sit helt eget, kan den få et webbureau til at udvikle en webshop helt fra bunden. Denne løsning er som regel yderst bekostelig.

Betalingsmetoder 
Forbrugere har en række muligheder, når det kommer til betaling i netbutikker. Ifølge Nets er de mest populære:

 Kort (Visa, Mastercard, Diners, JCB, American Express osv.). Her sker betalingen igennem en betalingsgateway, som ofte er en 3. parts løsning, da der sættes store krav til krypteringen af dataen. Kort anvendes som betalingsmetode i netbutikker af 90% af danskere.

 MobilePay. En løsning fra Danske Bank, hvor kunder via en app på deres mobiltelefon, kan betale for varen. MobilePay anvendes som betalingsmetode i netbutikker af 41% af danskere.

 PayPal. PayPal fungerer både som en betalingsgateway, men det er også muligt at betale via sin PayPal bankkonto. PayPal anvendes som betalingsmetode i netbutikker af 18% af danskere

 Fakturering. Her modtager kunden en faktura, og beløbet betales via bankoverførsel til virksomheden. Fakturering anvendes som betalingsmetode i netbutikker af 8% af danskere.

Leveringsmuligheder 

Når en betaling er accepteret, kan kunden modtage varen på følgende måder:

 Postforsendelse. Her leveres varen fra virksomhedens eget lager til kunden. I Danmark findes en række transportører, som fragter varer via pakker eller breve i ind- & udland.

 Dropshipping. Her sendes varen direkte fra producenten til kunden, og netbutikken fungerer essentielt som en mellemmand mellem kunden og producenten. Denne type levering kan være betydelig langsommere end normal postforsendelse, hvis producenten er lokaliseret i udlandet.

 Afhentning i butik/lager. Nogle virksomheder tilbyder afhentning af varen enten på deres lager eller fysisk butik.

Referencer

Se også 
 E-handel

Elektronisk handel